Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 197/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»PEBRE BORD DE MALLORCA« / »PIMENTON DE MALLORCA«

EU-nr.: PDO-ES-02465 — 20.9.2019

BOB (X) BGB ( )

1. Betegnelse

»Pebre bord de Mallorca« / »Pimentón de Mallorca«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Pebre bord de Mallorca«/»Pimentón de Mallorca«, i det følgende benævnt »Pimentón de Mallorca«, betegner de formalede tørrede peberfrugter af den hjemmehørende tap de cortí-sort af arterne Capsicum Annuum L.

»Pimentón de Mallorca« har følgende kendetegn:

Organoleptiske:

— sød smag, der efterlader en blød fornemmelse i munden, uden bitterhed eller skarphed

— ensartet orangerød farve

— aroma af middel intensitet, forfriskende, med tydeligt fremtrædende rød peberfrugt uden forkullede eller ristede lugte

— fin, blød fornemmelse

Fysisk-kemiske:

— maksimal partikelstørrelse: 0,500 mm

— ekstraherbar farve: minimum 100 ASTA

— farvekoordinat L* ≥40

— farvekoordinat b* ≥38

— maksimalt vandindhold: 4,2 %

— fedtstoffer: mellem 7 % og 12 % sss

— capsaicoider ≤4 ppm

3.3. Foder (kun for produkter af animalsk oprindelse) og råvarer (kun for forarbejdede produkter)

Til »Pimentón de Mallorca« anvendes der udelukkende peberfrugter af den hjemmehørende sort tap de cortí.

De friske peberfrugter vejer mellem 17 g og 20 g og er 4 cm til 6 cm lange. De er formet som en trekantet pyramide med en spids ende.

3.4. Specifikke etaper af produktionen, som skal finde sted i det afgrænsede geografiske område

De peberfrugter, der anvendes til fremstillingen af »Pimentón de Mallorca«, skal dyrkes, høstes og forarbejdes på øen Mallorca. Der er således garanti for produktets oprindelse, og der føres tilsyn med produktionen.

Produktionen og forarbejdningen finder udelukkende sted på øen Mallorca og omfatter følgende trin: udvælgelse af frø, udplantning og dyrkning af peberfrugterne, tørring, udtagning af stilkene, formaling og sigtning.

3.5. Særlige regler for udskæring, rivning eller emballering osv. af det produkt, som betegnelsen henviser til

Emballeringen bør betragtes som det sidste trin i forarbejdningen og er afgørende for at sikre de karakteristiske kvalitetsegenskaber for »Pimentón de Mallorca«. Dette trin skal gennemføres hurtigst muligt efter sigtningen og altid i de samme anlæg, som peberfrugterne blev formalet og sigtet i.

I lyset af produktets særlige kendetegn, navnlig de fremtrædende hygroskopiske egenskaber, der betyder, at det nemt optager fugt fra luften, som ændrer konsistensen og fungerer som et prooxidativt middel, der fremkalder oxidering af de umættede fedtstoffer, er det vigtigt, at produktet emballeres umiddelbart efter sigtningen.

Denne oxidative fedtharskning fører direkte til en nedgang i carotenoider og et tab af produktets karakteristiske orangerøde farve. Oxideringen af fedtstoffer er den vigtigste årsag til carotenoidereduktionen, idet fedtstofferne i pimentón opløser carotenoiderne og stabiliserer dem.

Endvidere betyder det faktum, at Mallorca er en ø og derfor er adskilt fra det europæiske fastland, at transporten indebærer en lang rejse ad søvejen. »Pimentón de Mallorcas« kvalitet kan således påvirkes af fugt og andre miljøfaktorer, der kan skade dens smag, aroma og antioxiderende egenskaber.

Derfor skal »Pimentón de Mallorca« emballeres i produktionsområdet for at sikre, at dets kendetegn bevares.

For at sikre den bedst mulige konservering emballeres pimentón umiddelbart efter sigtningen.

Den anvendte emballage skal være ny, ren, lufttæt, fremstillet af et materiale, der er uigennemtrængeligt for ilt og vanddamp, og rumme en nettovægt på højst 5 kg.

Af de ovenfor anførte grunde er en opdeling i mindre mængder og ompakning ikke tilladt.

3.6. Særlige regler for mærkning af det produkt, som betegnelsen henviser til

Mærkningen af hver enkelt pakke med »Pimentón de Mallorca«, der markedsføres under den beskyttede oprindelsesbetegnelse, skal omfatte:

— navnet (dvs. den beskyttede oprindelsesbetegnelse)

— ordlyden »Denominación de Origen Protegida« [beskyttet oprindelsesbetegnelse]

— en sekventiel alfanumerisk kode, der gør det lettere at gennemføre sporbarhedskontroller.

4. Kort angivelse af det geografiske områdes afgrænsning

Produktionen og forarbejdningen finder sted på øen Mallorca.

5. Tilknytning til det geografiske område

Tilknytningen til området bygger på »Pimentón de Mallorcas« karakteristiske kvalitet,

der kan tilskrives den eksklusive anvendelse af den hjemmehørende sort tap de cortí, det lokale miljø (de særlige og særegne geoklimatiske forhold) og de traditionelle dyrkningsmetoder samt den særlige (langsomme og gradvise) tørreteknik og den karakteristiske forarbejdningsteknik (som indebærer, at nogle af frøene og hele stilken fjernes).

Udvælgelsen af frø til udplantning, der traditionelt er sket på grundlag af producenternes erfaring, har ført til en plante, der er fuldt ud tilpasset miljøet, idet tap de cortí er resultatet af en genetisk udvælgelse af de bedste eksemplarer, som er foregået og stadig foregår på traditionel vis. Landbrugernes og forarbejdningsvirksomhedernes erfaring med udvælgelsen af frø er hovedsagelig opnået ved at observere peberfrugterne, efterhånden som de vokser og modnes. Denne erfaring er blevet overleveret fra generation til generation.

Tap de cortí giver »Pimentón de Mallorca« dens orangerøde farve, et højt indhold af carotenoider og et ubetydeligt indhold af capsaicin, hvilket afspejles i den manglende skarphed. Den orangerøde farve er en særlig egenskab, der gør det let for forbrugerne at identificere »Pimentón de Mallorca«. Hvad angår kolorimetrien, er det blevet påvist, at farven er karakteriseret ved en større lysstyrke (L *) og en stærkere gul komponent (b *) end andre typer pimentón. »Pimentón de Mallorcas« karakteristiske farve skyldes det høje carotenoidindhold og især carotenoidprofilen med et højt indhold af lutein. Indholdet af caroten påvirker farvestyrken, og et af »Pimentón de Mallorcas« kendetegn er netop den høje farvestyrke. Den begrænsede andel capsaiciner (< 4 ppm) giver den endnu en særlig egenskab, nemlig fraværet af skarphed.

Øen Mallorca har særegne geoklimatiske kendetegn, der skaber de rette betingelser for dyrkning af tap de cortí-peberfrugter i det fri uden brug af drivhuse.

Vejrforholdene på Mallorca fra april til oktober, vækstsæsonen for tap de cortí-peberfrugterne, opfylder afgrødernes behov, da de kræver mange solskinstimer, høje temperaturer og luftfugtighed. De mange solskinstimer, dagtemperaturerne (22-28 °C) og nattemperaturerne (16-18 °C) er således optimale for dyrkningen af tap de cortí-peberfrugter. Luftfugtigheden i produktionsperioden (50 % og 70 %) er også den rette.

Mallorca har desuden den rigtige type jord til dyrkning af tap de cortí-peberfrugter, da den er kalkholdig, har en gennemsnitlig til god beskaffenhed med en stor andel af grove bestanddele, og pH-værdien er typisk alkalisk. Den er meget stenet, hvilket er godt for vandforvaltningen, da stenene fungerer som dæklag og nedbringer fordampningen. Jorden består af horisontale lag. Imellem disse lag er der en akkumulation af fint ler, som er fremragende til udvikling af peberfrugternes rodsystem (de har pælerod).

Universitet på De Baleariske Øer foretog i 2016 en sammenlignende undersøgelse af de karakteristiske egenskaber ved tap de cortís dyrket på Mallorca og flere andre steder på Den Iberiske Halvø og fandt frem til, at de tap de cortí, der dyrkes på Mallorca, har et carotenoidindhold, der er 60 % højere sammenlignet med de peberfrugter, der dyrkes på halvøen, og har et højere fedtindhold, en højere lysstyrke (L), en mere gul komponent (b) og en højere farvestyrke.

Peberfrugterne høstes manuelt, og producenterne ved på baggrund af deres erfaring, hvornår tiden er inde — baseret på frugternes overmodne udseende, gennem iagttagelse af skallen og frugtkødet, der bliver helt rødt, samt placenta, der bliver rødlig. Overmodning øger carotenoidindholdet og giver tap de cortí-peberfrugterne deres karakteristiske farve.

Med hensyn til forarbejdningen er det en vigtig faktor, at peberfrugterne tørres naturligt, hvilket er muligt takket være Mallorcas mange solskinstimer og det forhold, at forskellen på dag- og nattemperaturerne er moderat og ikke påvirker produktets kvalitet. »Pimentón de Mallorcas« karakteristiske farve skyldes denne tørringsmetode.

Fjernelsen af stilken og nogle af frøene under forarbejdningen øger det relative carotenoidindhold, da der er flere carotenoider i frugtkødet.

Tørringen og den langsomme formaling ved lave temperaturer forhindrer denaturering af carotenoiderne og gør det muligt at bevare råvarens — tap de cortí-peberfrugternes — farve og egenskaber.

Partikelstørrelsen (< 0,5 mm) er desuden mindre end partikelstørrelsen ved andre pimentón-typer, og dette har en positiv indvirkning på de teknologiske egenskaber og biotilgængeligheden af carotenoid.

Den karakteristiske friske aroma af »Pimentón de Mallorca« er et resultat af den særlige forarbejdningsmetode og navnlig to faktorer. Den første er fjernelsen af peberfrugtens stilke — den mindst aromatiske del af frugten — før formalingen, og den anden er den langsomme tørring, der indebærer en gradvis reduktion af fugtigheden og sikrer, at der ikke forekommer forkullede eller ristede lugte.

Endelig minimerer en emballering af produktet umiddelbart efter forarbejdningen påvirkningerne fra den omgivende luftfugtighed. Herved bevares de særlige egenskaber.

På grund af den karakteristiske kvalitet har »Pimentón de Mallorca« et fremragende omdømme, der er knyttet til produktionsområdet og bekræftes af historiske, kulinariske og forbrugerhenvisninger og undersøgelser.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://www.caib.es/sites/qualitatagroalimentaria/es/pimentan_de_mallorca/

(1) EUT L 343 af 14.12.2012, s. 1.